"Setswana Puo ya Gae (HL)/P1 6 DBE/Ngwanaitseele 2017 NSC KAROLO YA B: TSHOBOKANYO POTSO 2 Buisa temana e e fa tlase ka kelotlhoko. E bua ka ga mosola wa Rejisetara ya Tshireletso ya Ngwana. ELA TLHOKO: O tshwanetse go dira tse di latelang: 1. Sobokanya o dirisa mafoko a gago, mme o sa latlhe bokao jwa temana, ka go tlhagisa mosola wa Rejisetara ya Tshireletso ya Ngwana. 2. Kwala ka temana. 3. Boleele bo se fete mafoko a a 90. 4. Tshobokanyo e se ka ya newa setlhogo. 5. Kwala palo ya mafoko a o a dirisitseng kwa bokhutlong jwa tshobokanyo. SETLHANGWA C REJISETARA YA BOSETŠHABA YA TSHIRELETSO YA NGWANA Rejisetara ya Bosetšhaba ya Tshireletso ya Ngwana e rekota bana bao matshelo a bona a leng mo dipharagobeng. Bana ba ba leng ka fa tlase ga bogolo jwa dingwaga di le 18 mme ba tlhoka tshireletsego, ke bona ba ba rekotiwang mo rejisetareng e. Rejisetara e e tsholwa le go tlhongwa leitlho ke modirelaloago mo Lefapheng la Tlhabololo ya Loago le ditlamo tse di tlhaotsweng tsa tshireletsego ya bana. Tshedimosetso e e mo rejisetareng e, ga se ya batho botlhe, e ka aroganngwa fela le bao e leng karolo ya setlhopha sa tshireletso ya ngwana jaaka barutabana, baoki, mapodisi jalo jalo. Rejisetara e ga e a tlhamelwa go oketsa palo ya dibuka mme maikaelelomagolo a yona a a ikaegileng ka Molawana wa Bana wa 2005 wa palo ya 38 a totobaditswe. Rejisetara e e tlhametswe, magareng ga tse dingwe, go tshola maina a bana ba ba sotliwang kana ba go itshelwang moriti o o tsididi ka bona. Bana ka kakaretso ba tshela mo maemong a a farologaneng. Rejisetara e e sedimosa maemo a bana ba ba sotliwang le ba go itshelwang moriti o o tsididi ka bona ba iphitlhelang ba tshela mo go ona. E senola dintlha tsa botlhokwa tse di ka dirisiwang go sireletsa bana gore tshotlo ya bona e se eteegele. Bana ba, ba tshwanetse go direlwa ka tsela e e tlhaolegileng. Rejisetara e leba dikgetse le ditirelo tsa bana bao ka leitlho le le ntšhotšho. Ka ngwana e le sejo a tlhakanelwa, rejisetara e ke sediriswa sa go abela barutegi ba setlhopha sa tshireletso ya bana tshedimosetso ya botlhokwa ka ga bana ba. E senola mekgwa le mefuta ya tshotlo le ikgatholoso e bana ba mekamekanang le yona. Madi a botlhokwa mo maemong otlhe ka jalo rejisetara e e abelana ka dintlha tse di tlhokegang go rulaganya kabo ya matlotlo go ema kgatlhanong tshotlo le ikgatholoso ya bana mo maemong a bosetšhaba, diporofense le bommasepala. Rejisetara e ga e ame ka gope ditshwanelo le maikarabelo a semolao a batsadi. Ditshwanelo le maikarebelo a batsadi di tlaa amega fa go tlhokega gore go tsewe dikgato tsa semolao mabapi le bana ba. [E fetoletswe go tswa mo inthaneteng] PALOGOTLHE YA KAROLO YA B: [10] Kwalololo e ileditswe Phetla"